เฉลิม โวเพื่อไทยได้แตะ 3 ร้อยเสียง หยันพลังประชารัฐได้ต่ำกว่าร้อย
เฉลิม ชี้เลื่อนเลือกตั้งไม่มีเหตุผล เตือนระวังคนลุกฮือ โวเพื่อไทยและพวกได้เกือบ 300 เสียง เย้ย พลังประชารัฐ ได้ต่ำร้อย ลั่นอุทิศวันที่ 15 ม.ค.นี้ปราศรัยให้ ประชาธิปัตย์ บอกเป็นสิทธิ ยงยุทธ พูดให้ ทักษิณ กลับบ้าน ,เมื่อวันที่ 7 ม.ค.62 ที่บ้านริมคลอง ย่านบางบอน ร.ต.อ.เฉลิม อยู่บำรุง หัวหน้าคณะกรรมการรณรงค์หาเสียงเลือกตั้งพรรคเพื่อไทย(พท.) กล่าวถึงกระแสข่าวเลื่อนวันเลือกตั้ง ว่า อำนาจการเลือกตั้งเป็นของ กกต. ใครไม่มีหน้าที่อย่ามายุ่ง ขอให้ กกต.ตัดสินใจให้ชัดเจนใน 7 วัน ว่ารัฐบาลขวางเลือกตั้งหรือไม่ ถ้าไม่ก็ขอให้ออกมาบอกให้ชัดเจน ส่วนจะเป็นวันใดที่มีการเสนอมาไม่ว่าเป็น 10, 24 หรือ 31 มี.ค.ได้ทั้งนั้น แต่ถ้าไม่ชัดเจนขอกล่าวหาไว้ว่า เป็นเพราะบางพรรคยังไม่พร้อมเลือกตั้งใช่หรือไม่ บางพรรคการเมืองเปรียบเป็นไวน์ก็เหมือนน้ำท้ายๆ ไม่มีใครซื้อกิน ที่พูดไม่ได้ดูถูก,ในส่วนของพรรคเพื่อไทยมีแฟนประจำตั้งแต่ยุคไทยรักไทย พลังประชาชน ปลายปี 61 เดินทางไปปราศรัยภาคอีสาน มา 8-9 วัน รู้เลยว่าพรรคเพื่อไทยจะชนะอย่างถล่มทลาย ไปปราศรัยบอกชาวบ้านว่านโยบายต่างๆ อาทิ กองทุนหมู่บ้าน 1 ตำบล 1 ผลิตภัณฑ์ หนึ่งทุนหนึ่งอำเภอ พรรคเพื่อไทยจะนำกลับมาใหม่ ส่วนเรื่องรัฐธรรมนูญ จะต้องโละแล้วไปทำโพลสำรวจว่า อะไรเอาอะไรไม่เอา เพราะรัฐธรรมนูญที่คุณร่างขึ้นมาทำประเทศถอยหลัง ตนขอพยากรณ์ถ้ามีการเลื่อนเลือกตั้งโดยไม่มีเหตุผล หรือเลื่อนไปไม่มีกำหนดจะมีเรื่องอย่างแน่นอน จะเกิดความรุนแรงขึ้นอีกครั้งหนึ่ง วิเคราะห์จากประสบการณ์และการลงไปสัมผัสกับประชาชน เชื่อว่าประชาชนจะไม่ยอมอีกแล้ว อย่าให้มีเรื่องอะไรเกิดขึ้นเลย อย่าหมิ่นน้ำใจประชาชน ,ร.ต.อ.เฉลิม กล่าวต่อว่า กรณีที่ นายสุเทพ เทือกสุบรรณ ผู้ร่วมก่อตั้งพรรครวมพลังประชาชาติไทย (รปช.) มั่นใจว่าจะได้ ส.ส. 250 ที่นั่งนั้น คงต้องนับคะแนนหลายรอบ ส่วนของพรรคเพื่อไทยและพรรคเครือข่ายจะได้เกือบๆ 300 เสียง แต่บางพรรคการเมือง ถ้าหากเลือกตั้งแล้วคะแนนน้อยจะหวังให้ ส.ว.มาโหวตนายกฯถ้าเป็นเช่นนั้นนายกฯที่ถูกเสนอชื่อมา จะมีความสง่างามตรงไหน พรรคพลังประชารัฐ(พปชร.) ที่มั่นใจว่าจะได้ 150 เสียง ตนขอบอกเลยว่าไม่มีทาง ถ้าได้ 24 ที่นั่ง จะเสนอชื่อนายกฯก็ยังไม่ได้ แล้วยิ่งมาเปลี่ยนแปลงเขตเลือกตั้ง ยิ่งทำให้ประชาชนไม่พอใจ ตอนนี้มีข่าวเรื่องวันเลือกตั้งก็ยังไม่ชัดเจนอีก วันนี้มีพวกนกรู้จะขอให้ศาลรัฐธรรมนูญวินิจฉัยกรอบเวลาจัดการเลือกตั้ง ให้ภายใน 150 วัน รวมวันประกาศผลด้วยหรือไม่ เรื่องนี้จะให้ศาลวินิจฉัยได้อย่างไรปัญหายังไม่ได้เกิด ขออย่ามาชักใบให้เรือเสียควรอยู่เฉยๆ  ,มั่นใจว่าพรรคพลังประชารัฐ 100 ที่นั่ง ก็ไม่ถึง พื้นที่อีสานตอนบนเฉลิมโพล ระบุว่า ไม่ได้แม้แต่คนเดียว จังหวัดพะเยาที่บอกว่าได้แน่ๆ ก็ยังยาก ส่วนที่จะได้ก็คือพรรคเพื่อไทย ส่วนพื้นที่ที่จะได้ คือ จ.สุโขทัย จ.เพชรบูรณ์ และพื้นที่ภาคกลางอีกนิดหน่อย ถ้าได้ไม่ถึง 25 ที่นั่ง พรรคเพื่อไทยก็เป็นรัฐบาล หรือถ้าเขาจะเป็นรัฐบาลเสียงข้างน้อยก็แล้วแต่ อย่าไปคิดว่านรกไม่มีจริง ถ้าพลังประชารัฐได้ไม่ถึง 25 ที่นั่งก็บ้านใครบ้านมัน ตอนนั้นจะรู้ว่านรกมีจริง นอกจากนี้หัวหน้าพรรคพลังประชารัฐที่มาเสนอนโยบายตองเจ็ด เลขตองมันอยู่ในที่อโคจรทั้งนั้น ร.ต.อ.เฉลิม กล่าว  ,ร.ต.อ.เฉลิม กล่าวต่อว่า สำหรับกำหนดการปราศรัยของตนนั้น ในวันที่ 15 ม.ค.นี้ เวลา 17.00 น. ที่สนามฟุตบอลบ้านริมคลอง จะปราศรัยช่วย นายวัน อยู่บำรุง ว่าที่ผู้สมัคร ส.ส.เขตบางบอน พรรคเพื่อไทย โดยวันนั้นจะอุทิศเวลาทั้งหมดให้กับพรรคประชาธิปัตย์ จะบอกข้อเท็จจริงที่เกิดขึ้นเกี่ยวกับการรัฐประหาร จากนั้นในวันที่ 21-28 ม.ค.ตนพร้อมคณะทีมปราศรัยหาเสียงพรรคเพื่อไทยจะลงพื้นที่ภาคอีสาน ,เมื่อถามถึงกรณี นายยงยุทธ ติยะไพรัช ผู้สนับสนุนพรรคเพื่อชาติ(พ.พ.ช.) ระบุบนเวทีปราศรัยจะพา นายทักษิณ ชินวัตร อดีตนายกรัฐมนตรี กลับบ้าน ร.ต.อ.เฉลิม กล่าวว่า เรื่องแบบนี้ไปห้ามกันไม่ได้ เพราะเป็นสิทธิของท่านที่ท่านจะพูด ต่างจิตต่างใจ เรื่องนี้มีคนตั้งใจหลายคน แต่ยังไม่ถึงเวลาที่จะพูด
เฉลิม ชี้เลื่อนเลือกตั้งไม่มีเหตุผล เตือนระวังคนลุกฮือ โวเพื่อไทยและพวกได้เกือบ 300 เสียง เย้ยพลังประชารัฐ ได้ต่ำร้อย ลั่นอุทิศวันที่ 15 ม.ค.นี้ปราศรัยให้ ประชาธิปัตย์ บอกเป็นสิทธิ 
เลือกตั้ง62,เลื่อนเลือกตั้ง,เพื่อไทย,เฉลิม อยู่บำรุง,เลือกตั้ง